Uredba Komisije (EGS) št. 1760/84

z dne 22. junija 1984

o spremembi Uredbe (EGS) št. 2670/81 o podrobnih izvedbenih pravilih glede proizvodnje sladkorja, ki presega kvoto

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 1785/81 z dne 30. junija 1981 o skupni ureditvi trgov za sladkor [1], nazadnje spremenjene z Uredbo (EGS) št. 606/82 [2], in zlasti člena 26(3) Uredbe,

ker člen 26(1) Uredbe (EGS) št. 1785/81 določa, da je treba sladkor, ki presega kvoto, izvoziti v naravnem stanju; ker se je doslej ta sladkor izvažal v obliki belega ali surovega sladkorja; ker v zadnjem času narašča proizvodnja sirupov, ki so pridobljeni pred fazo kristalizacije in kot taki dani v prodajo; ker morajo ti sirupi, če naj se izvažajo kot sladkor C, pred tem preiti fazo kristalizacije; ker je v tem primeru treba sprejeti ukrepe za prilagoditev ustreznih določb o izvozu zgoraj navedenih sirupov, katerih proizvodnja presega A- in B-kvote iz Uredbe Komisije (EGS) št. 2670/81 [3]; ker se je glede na metodo za beleženje količin sladkorja, izvoženega v obliki takih sirupov, primerno sklicevati na določbe Uredbe Komisije (EGS) št. 1443/82 z dne 8. junija 1982 o podrobnih pravilih za uporabo sistema kvot v sektorju sladkorja [4], spremenjene z Uredbo (EGS) št. 434/84 [5];

ker Uredba (EGS) št. 1443/82 za proizvodnjo sirupov A in B predvideva uporabo dveh metod za določitev vsebnosti sladkorja, ki ga je možno ekstrahirati; ker je za sirupe C uporabna samo ena metoda; ker je treba za odpravljanje administrativnih težav predvideti, da se taki sirupi, proizvedeni v drugem podjetju za proizvodnjo sladkorja, ne smejo uporabljati za izvozno nadomestitev;

ker so ukrepi, predvideni s to uredbo, v skladu z mnenjem Upravljalnega odbora za sladkor,

SPREJELA NASLEDNJO UREDBO:

Člen 1

Uredba (EGS) št. 2670/81 se spremeni:

1. Prva alinea drugega pododstavka člena 1(1) se nadomesti z naslednjim:

"— kot beli sladkor ali surovi sladkor, nedenaturiran, ali kot sirupi, pridobljeni pred fazo kristalizacije, ki sodijo pod tarifno oznako 17.02 D II skupne carinske tarife, ali kot izoglukoza v naravnem stanju,".

2. V člen 1(1) se vstavi naslednji četrti pododstavek:

"Količina sladkorja, izvoženega v obliki sirupov iz prve alinee drugega pododstavka, se določi na podlagi vsebnosti sladkorja, ki ga je možno ekstrahirati, določene v skladu z drugim pododstavkom člena 1(5) Uredbe Komisije (EGS) št. 1443/82 [6]."

3. Drugi pododstavek člena 2(2) se nadomesti z naslednjim:

"Vendar lahko zadevni proizvajalec pri izvozu nadomesti sladkor C z drugim belim ali surovim sladkorjem v naravnem stanju s tarifno oznako 17.01 skupne carinske tarife ali izoglukozo C z drugo izoglukozo, če ju je proizvedel drug proizvajalec, ustanovljen na ozemlju iste države članice. V tem primeru proizvajalec, ki izvede nadomestitev, plača za sladkor znesek 1,25 ECU na 100 kilogramov, izraženih kot beli sladkor, in za izoglukozo znesek 1,25 ECU na 100 kilogramov suhe snovi."

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 22. junija 1984

Za Komisijo

Poul Dalsager

Član Komisije

[1] UL L 177, 1.7.1981, str. 4.

[2] UL L 74, 18.3.1982, str. 1.

[3] UL L 262, 16.9.1981, str. 14.

[4] UL L 158, 9.6.1982, str. 17.

[5] UL L 51, 22.2.1984, str. 13.

[6] 1 UL L 158, 9.6.1982, str. 17.

--------------------------------------------------